LV Eiropas Savienības Oficiālais Vēstnesis C 217/2

Paziņojums par daļējas starpposma pārskatīšanas sākšanu attiecībā uz antidempinga pasākumiem, kas piemērojami tādu kompakto elektronisko luminiscējošo gāzizlādes spuldžu (CFL–i) importam, kuru izcelsme ir Ķīnas Tautas Republikā

(2006/C 217/02)

Komisija ir saņēmusi pieprasījumu uzsākt daļēju starpposma pārskatīšanu saskaņā ar 11. panta 3. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1), kurā jaunākie grozījumi izdarīti ar Padomes Regulu (EK) Nr. 2117/2005 (2).

1. Pieprasījums veikt pārskatīšanu

Pieprasījumu iesniedza Integrēto kompakto luminiscences spuldžu (2 CFLI) ražošanas nozares Kopienas federācija (“pieprasījuma iesniedzējs”).

Pārskatīšana attiecas tikai uz dempinga pārbaudi, ciktāl tā skar vienu ražotāju eksportētāju –– Lisheng Electronic & Lighting (Xiamen) Co., Ltd (“uzņēmums”).

2. Ražojums

Ražojums, uz kuru attiecas izmeklēšana, ir Ķīnas Tautas Republikas izcelsmes elektroniskas kompaktas luminiscences gāzizlādes spuldzes, kas darbojas ar maiņstrāvu (tostarp elektroniskas kompaktas luminiscences gāzizlādes spuldzes, kas darbojas gan ar maiņstrāvu, gan ar līdzstrāvu), ar vienu vai vairākām stikla caurulēm, ar visiem apgaismes elementiem un elektroniskiem komponentiem, kas piestiprināti spuldzes pamatnei vai integrēti spuldzes pamatnē (“attiecīgais ražojums”), ko klasificē ar KN kodu ex 8539 31 90. Šis KN kods ir sniegts vienīgi informācijai.

3. Spēkā esošie pasākumi

Pašlaik spēkā esošais pasākums ir galīgais antidempinga maksājums, kas noteikts ar Padomes Regulu (EK) Nr. 1470/2001 (3), kurā jaunākie grozījumi izdarīti ar Padomes Regulu (EK) Nr. 1322/2006 (4), par tādu CFL-i importu, kas ievesti no Ķīnas Tautas Republikas.

4. Pārskatīšanas pamatojums

Pieprasījuma iesniedzējs ir sniedzis pietiekamus prima facie pierādījumus tam, ka attiecībā uz dempingu ir mainījušies apstākļi, pamatojoties uz kuriem uzņēmumam tika noteikti spēkā esošie pasākumi, un ka šīs pārmaiņas ir ilglaicīgas.

Apgalvojums par paaugstinātu dempingu attiecībā uz uzņēmumu ir balstīts uz saliktas normālās vērtības salīdzinājumu ar attiecīgā ražojuma eksporta cenām, to pārdodot eksportam uz Kopienu.

Pamatojoties uz minēto faktu, aprēķinātā dempinga starpība ir ievērojami augstāka par iepriekšējā izmeklēšanā konstatēto dempingu, kā rezultātā tika noteikta spēkā esošā maksājuma likme. Tāpēc pasākumu turpmāka piemērošana pašreizējā līmenī vairs nav pietiekama, lai neitralizētu dempingu.

5. Procedūra dempinga noteikšanai

Apspriedusies ar padomdevēju komiteju un konstatējusi, ka ir pietiekami daudz pierādījumu, lai pamatotu daļējas starpposma pārskatīšanas sākšanu attiecībā uz dempinga aspektiem, ciktāl tas skar Lisheng Electronic & Lighting (Xiamen) Co., Ltd, Komisija saskaņā ar pamatregulas 11. panta 3. punktu sāk pārskatīšanu.

Izmeklēšanā novērtēs nepieciešamību turpināt, atcelt vai grozīt spēkā esošos pasākumus attiecībā uz iepriekš minēto uzņēmumu.

a) Anketas

Komisija nosūtīs anketas uzņēmumam un Ķīnas Tautas Republikas iestādēm, lai iegūtu informāciju, ko tā uzskata par vajadzīgu izmeklēšanai Šī informācija un pierādījumi, ar kuriem tā pamatota, jānogādā Komisijā 6. punkta a) apakšpunktā noteiktajā termiņā.

b) Informācijas vākšana un uzklausīšana

Ar šo visas ieinteresētās personas ir aicinātas darīt zināmu savu viedokli, sniegt informāciju, kas anketās nav prasīta, un pierādījumus, ar kuriem tā pamatota. Šī informācija un pierādījumi, kas to pamato, jānogādā Komisijā 6. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās ir iesniegušas pieprasījumu, kurā norādīts, ka ir īpaši iemesli, lai tās uzklausītu. Pieprasījums jāiesniedz 6. punkta b) apakšpunktā noteiktajā termiņā.

c) Tirgus ekonomikas statuss

Gadījumā, ja Lisheng Electronic & Lighting (Xiamen) Co., Ltd apgalvo un iesniedz pietiekamus pierādījumus par to, ka tas darbojas saskaņā ar tirgus ekonomikas nosacījumiem, t.i., atbilst pamatregulas 2. panta 7. punkta c) apakšpunktā noteiktajiem kritērijiem, normālo vērtību nosaka saskaņā ar pamatregulas 2. panta 7. punkta b) apakšpunktu. Ja Lisheng Electronic & Lighting (Xiamen) Co., Ltd plāno iesniegt pienācīgi pamatotu pieteikumu, tās jāveic 6. punkta d) apakšpunktā noteiktajā termiņā. Komisija nosūtīs Lisheng Electronic & Lighting (Xiamen) Co., Ltd pieteikuma formu.

d) Tirgus ekonomikas valsts izraudzīšana

Gadījumā, ja Lisheng Electronic & Lighting (Xiamen) Co., Ltd nepiešķir tirgus ekonomikas statusu, bet tas izpilda nosacījumus, kas ir obligāti, lai varētu noteikt individuālu maksājumu saskaņā ar pamatregulas 9. panta 5. punktu, tiks izraudzīta attiecīga tirgus ekonomikas valsts, lai noteiktu normālo vērtību attiecībā uz Ķīnas Tautas Republiku saskaņā ar pamatregulas 2. panta 7. punkta a) apakšpunktu. Komisija paredz šim nolūkam atkārtoti izmantot Meksiku, tāpat kā iepriekšējā izmeklēšanā, kuras rezultātā tika ieviesti pasākumi, kas piemērojami attiecīgā ražojuma ievedumiem no Ķīnas Tautas Republikas. Ar šo ieinteresētās personas tiek aicinātas šā paziņojuma 6. punkta b) apakšpunktā noteiktajā termiņā paust savus apsvērumus par šīs izvēles atbilstību.

Turklāt gadījumā, ja Lisheng Electronic & Lighting (Xiamen) Co., Ltd piešķir tirgus ekonomikas statusu, Komisija, ja vajadzīgs, var arī izmantot konstatējumus par normālo vērtību, kas noteikta atbilstošajā tirgus ekonomikas valstī, piemēram, lai aizstātu tos Ķīnas Tautas Republikas datus par izmaksu vai cenu elementiem, kas nav ticami un ir nepieciešami normālās vērtības noteikšanai, ja Ķīnas Tautas Republikā nav pieejami ticami nepieciešamie dati. Komisija paredz izmantot Meksiku arī šim nolūkam.

6. Termiņi

a) Termiņš, kurā ieinteresētās personas var informēt par sevi, iesniegt atbildes uz anketas jautājumiem un cita veida informāciju

Lai izmeklēšanā ņemtu vērā sniegto informāciju, visām ieinteresētajām personām jāsazinās ar Komisiju, jāiepazīstina ar savu viedokli un jāiesniedz aizpildītas anketas vai jebkura cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Uzmanība jāpievērš faktam, ka vairākuma pamatregulā noteikto procesuālo tiesību īstenošana ir atkarīga no tā, vai ieinteresētā persona ir pieteikusies iepriekš minētajā laikposmā.

b) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

c) Īpašs termiņš, lai izraudzītos tirgus ekonomikas valsti

Personas, kas piedalījušās izmeklēšanā, var paust apsvērumus par Meksikas atbilstību, kura, kā minēts paziņojuma 5. punkta d) apakšpunktā, tiek uzskatīta par tirgus ekonomikas valsti, lai noteiktu normālo vērtību attiecībā uz Ķīnas Tautas Republiku. Šiem apsvērumiem jānonāk Komisijā 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

d) Īpašs termiņš tirgus ekonomikas statusa un/vai atsevišķa režīma pieprasījuma iesniegšanai

Attiecīgi pamatots pieprasījums par tirgus ekonomikas statusu, kā norādīts šā paziņojuma 5. punkta c) apakšpunktā, un/vai par atsevišķu režīmu saskaņā ar pamatregulas 9. panta 5. punktu jāiesniedz Komisijai 21 dienas laikā no šā paziņojuma publicēšanas Eiropas Savienības Oficiālajā Vēstnesī.

7. Rakstiski iesniegumi, atbildes uz anketas jautājumiem un sarakste

Visa ieinteresēto personu informācija un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums/vārds, uzvārds, adrese, elektroniskā pasta adrese, tālruņa un faksa numurs. Visai rakstveidā iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited (5)”, un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “FOR INSPECTION BY INTERESTED PARTIES”.

Komisijas adrese sarakstei —

European Commission Directorate General for Trade Directorate B Office : J-79 5/16 B-1049 Brussels Fakss (32-2) 295 65 05

8. Nesadarbošanās

Gadījumos, kad kāda ieinteresētā persona liedz piekļuvi vajadzīgajai informācijai vai nesniedz to termiņā, vai arī ievērojami kavē izmeklēšanu, pozitīvus vai negatīvus secinājumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Ja konstatē, ka ieinteresētā persona ir sniegusi kļūdainu vai maldinošu informāciju, šo informāciju neņem vērā, un saskaņā ar pamatregulas 18. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji un tādēļ tiek izmantoti pieejamie fakti, rezultāts šai personai var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Saskaņā ar pamatregulas 11. panta 5. punktu izmeklēšanu pabeigs 15 mēnešu laikā pēc šā paziņojuma publicēšanas dienas Eiropas Savienības Oficiālajā Vēstnesī.

(1) OV L 56, 6.3.1996., 1. lpp.

(2) OV L 340, 23.12.2005., 17. lpp.

(3) OV L 195, 19.7.2001., 8. lpp.

(4) OV L 244, 7.9.2006., 1. lpp.

(5) Tas nozīmē, ka dokuments paredzēts tikai iekšējam izmantojumam. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments atbilstīgi pamatregulas 19. pantam un 6. pantam PTO Nolīgumā par GATT 1994 VI panta īstenošanu (Antidempinga nolīgumam).